《古上方》
宋代·邵彪

凌云细路险可遵，稍从飞锡攀嶙峋。
乌巢崔嵬寄林莽，蚁穴细碎严君臣。
震开楼阁一弹指，俯览世界千微尘。
人间劫火变灭尽，此地独与湖山新。

作者简介：邵彪，字希文，丹阳（今属江苏）人。徽宗宣和三年（一一二一）进士。历昆山县主簿、登州教授。累官国子监丞。出知泰州、移处州、楚州。事见《京口耆旧传》卷三。今录诗四首。